Vroue, kinders van plaas in Belfast geredArgieffoto (Foto: SAPD/Facebook) Altesaam 39 slagoffers, insluitend sewe vroue, nege kinders jonger as vyf en 23 mans ouer as 18, is van ŉ plaas in Belfast in Mpumalanga gered. Twee verdagtes, albei 32 jaar oud, is Vrydag in hegtenis geneem tydens die operasie deur lede van die polisie in Nelspruit se eenheid wat ernstige georganiseerde misdaad ondersoek, die blitspatrollie en die departemente van arbeid en binnelandse sake. Kol. Katlego Mogale, woordvoerder van die direktoraat vir prioriteitsmisdaadondersoeke (die Valke), sê volgens inligting was die modus operandi dat slagoffers met ŉ taxi van Mosambiek na Lydenburg in Suid-Afrika gebring word. “Die seun van die plaaseienaar en een mensehandelaar het dan die taxibestuurder ontmoet en hom betaal. Die slagoffers is daarna na die plaas gebring vir arbeid.” Die slagoffers word in ŉ plek van veiligheid in Witbank gehou. “Die twee verdagtes sal binnekort in die Belfast-landdroshof verskyn op aanklag van mensehandel.” Die ondersoek duur voort en nog inhegtenisnemings kan moontlik volg.